Head konkursil osalejad, konkurssantide õpetajad ja lapsevanemad

1. detsembril 2022 algab Eesti noorte pianistide konkurss "Eesti kõla XI". Rõõm on tõdeda, et konkursile on registreeritud rekordarv, 111 osalejat.  
  
Esmakordselt toimub konkurss Tallinna Muusika- ja Balletikoolis (Pärnu mnt 59) ning see tingib konkursi korralduses mitmeid uuendusi.  
  
Ligipääs ja koolimajas liikumine.  
Hoone uksed (ka koridoriuksed) avanevad ainult magnetkaartidega. Iga (külalis)õpetaja saab infotöötajalt kaardid nii endale kui oma õpilastele (vastav nimekiri läheb infotöötajale) ja vastutab nende tagastamise eest konkursilt lahkudes.   
Kui välisuks on kinni (koolipäeva ennelõunal on see lukus), tuleb vajutada kellanuppu ja kui teatate, milleks tulite, avab turvatöötaja ukse.  
Klassiukse avamiseks tuleb kaardiga puudutada kaardilugejat üks kord (1 "piiks"), sulgemiseks kaks korda mõõduka intervalliga (2 "piiksu"). Lahkudes sulgege klass.  
Autoga saabujad saavad väljuda kooli ees asuval alal. Kooli territooriumil parkimisvõimalust ei ole. Lähim parkla (tasuline) asub Veerenni/Tatari/Vana-Lõuna/Herne tänavatega piirneval alal, koolist u 500 m kaugusel.  
  
Toitlustamine.  
Konkursil osalejad ja nende saatjad saavad süüa koolilõunat MUBA I korrusel asuvas sööklas vahemikus 12-16. Õpilasele ja õpetajale on lõunasöögi hind 1.80, lapsevanematele 3.50. Toitlustamine on ka laupäeval. 3. detsembril.   
  
Harjutusklassid.  
Igale koolile on konkursi päevadeks eraldatud harjutusklass või harjutusklassid (täpsem info konkursile saabudes). Klassi kasutamise graafiku üle otsustavad vastava kooli õpetajad ja õpilased ise.   
Enne esinemist on mängijate käsutuses kaks esinejateruumi saali läheduses. Nende kasutamise graafiku teeb konkursi korraldusmeeskond.  
  
Saaliproovid.  
Konkurss toimub MUBA Suures Kammersaalis (v.a lõppkontsert, mis toimub Suures Saalis). **Saaliproovi aja saab osaleja või tema õpetaja broneerida ise google`i dokumendis.** Igale osalejale on ette nähtud üks proov. **Palve on Tallinnast ja selle ümbrusest pärit osalejatel tulla saaliproovi kolmapäeval, et kaugemalt tulijad saaks kasutada õhtusi aegu.**  
  
Konkursist toimub otseülekanne youtube`i keskkonnas (link MUBA kodulehel).

Konkursi „Eesti kõla XI“ kunstiline juht

Martti Raide